DA Den Europæiske Unions Tidende CE 88/276

(2004/C 88 E/0280)

SKRIFTLIG FORESPØRGSEL P-1038/04

af Avril Doyle (PPE-DE) til Kommissionen

(29. marts 2004)

Om: Foreslået direktiv om inspektion af Sellafield atomanlæg

Kan Kommissionen bekræfte,

1. at den fortsat vil presse på for et direktiv med henblik på at sikre, at de britiske myndigheder (BNFL) lægger alle oplysninger frem om mængden af radioaktivt affald, der for øjeblikket opbevares på anlægget i Sellafield, Cumbria?

2. at EU's inspektører vil få den nødvendige adgang til anlægget, så de personligt kan kontrollere BNFL's redegørelse?

3. at resultaterne af sådanne inspektioner bliver tilgængelige for andre medlemsstater, som er direkte berørt af anlægget i Sellafield?

Svar afgivet på Kommissionens vegne af Loyola de Palacio

(30. april 2004)

Kommissionen bekræfter, at der den 30. marts 2004 blev vedtaget et direktiv på grundlag af Euratom-traktatens artikel 82.

Ifølge Euratom-traktatens artikel 82 har Kommissionens inspektører til opgave at lade sig forelægge og kontrollere det i artikel 79 nævnte regnskab. De aflægger beretning til Kommissionen om enhver overtrædelse. Kommissionen kan udstede et direktiv, i hvilket den pålægger den pågældende medlemsstat at tage alle nødvendige forholdsregler for at bringe den konstaterede overtrædelse til ophør.

Kommissionen er af den opfattelse, at British Nuclear Fuels plc har overtrådt Euratom-traktatens artikel 79 og 81 ved ikke at udarbejde og føre register over driftsoversigter med henblik på at holde regnskab med alle nukleare materialer, som på nuværende tidspunkt oplagres i pond B30 ved Sellafield (UK) og ved ikke at give Kommissionens inspektører mulighed for at verificere alle nukleare materialer, der på nuværende tidspunkt oplagres i pond Β30, af hensyn til beskyttelse mod strålingsfaren.

Med direktivet pålægges Det Forenede Kongerige inden den 1. maj 2004 at forelægge Kommissionen en detaljeret plan for, hvordan disse overtrædelser bringes til ophør. Hver sjette måned bør Det Forenede Kongerige bør endvidere forelægge Kommissionen en rapport over fremskridt i forbindelse med planens gennemførelse. Kommissionen vil med baggrund i disse rapporter og egen verifikation vurdere, hvorvidt Det Forenede Kongerige efterkommer de i direktivet fastsatte forpligtelser.

I henhold til forordning (Euratom) nr. 3 (1) skal viden, som erhverves af Fællesskabet eller meddeles af medlemsstaterne i medfør af Euratom-traktaten, og som klassificeres i overensstemmelse med et hierarki af hemmeligholdelsesregler, behandles som hemmelig Euratom-viden (HEV). Berettigede til at have adgang til og ligge inde med HEV er kun personer, som er bemyndigede dertil, og for hvem det endvidere på grund af deres tjeneste er absolut nødvendigt at have eller få kendskab til sådan viden.

Siden 2001 har Kommissionen ikke desto mindre forelagt Europa-Parlamentet og Rådet en årlig beretning om Euratoms sikkerhedskontrols virksomhed (2), hvori Euratoms sikkerhedskontrols rolle og retsgrundlag beskrives, og der aflægges beretning om dens aktiviteter i den pågældende periode. Der oplyses også om den nyeste udvikling og fremtidsperspektiver.

I de kommende beretninger vil der systematisk blive henvist til Det Forenede Kongeriges fremskridt med gennemførelsen af det ovennævnte direktiv.

(1) Forordning nr.3 om om anvendelse af artikel 24 i traktaten om oprettelse af Det Europæiske Atomenergifællesskab, EFT 17 af 6.10.1958.

(2) Findes på http://europa.eu.int/comm/energy/nuclear/safeguards/index_en.htm.